شه‌فه‌ق نيوز/ سه‌فين دزه‌يى قسه‌كه‌ر وه‌ناو حكومه‌ت هه‌رێم كوردستان, ئاشكراى دامه‌زرانن ليژنه‌يگ هاوبه‌ش كرد له‌ناونى هه‌ولێر و به‌غدا ئه‌را داناين ميكانيزميگ وه‌ ئامانج داين مووچه‌ى كارمه‌نده‌يل له‌ دام وده‌زگايه‌يل هه‌رێم وه‌ ته‌واوى.
له‌و باوه‌ته‌و، دزه‌يى له‌ لێدوانيگ رووژنامه‌گه‌رى وت: هه‌فته‌ى گوزه‌يشت نێچيروان بارزانى سه‌رۆك هه‌رێم سه‌ردان به‌غدا كردگه‌و دانيشتگه‌ وه‌ل عادل عه‌بدولمه‌هدى سه‌رۆك ئه‌نجومه‌ن وه‌زيره‌يل و بڕيار دامه‌زرانن ليژنه‌يگ درياگه‌ ئه‌را مه‌سه‌له‌ى مووچه‌يل و نه‌فت، چوينكه‌ جى داخه‌ بڕيگ له‌ په‌رله‌مانتاره‌يل كورد له‌ به‌غدا لێدوانه‌يليگ ئه‌يه‌ن ترس ئه‌خه‌نه‌ ده‌روين مه‌ردم له‌ هه‌رێم كوردستان.
دزه‌يى هه‌ميش وت: ئه‌وه‌گ له‌و مووچه‌ ره‌وانه‌ ئه‌كريه‌ێد به‌شيگه‌ له‌ مووچه‌ نه‌ك بودجه‌و باس له‌وه‌يش كرد ك حكومه‌ت هه‌رێم مانگانه‌ 880 مليار دينار مووچه‌ ئه‌ياد و ئه‌وه‌گ له‌لاى به‌غداوه‌ ئه‌ياد 450 ملياره‌و بايه‌سه‌ له‌بان هه‌رێم 430 مليار تر مانگانه‌ له‌ فرووشتن نه‌فت ده‌سه‌وه‌ر بكا.
جى باسه‌، دزه‌يى له‌باره‌ى مه‌سه‌له‌ى نه‌فتيش وت: بايه‌سه‌ له‌بان هه‌رێم كوردستان رووژانه‌ 250 به‌رميل راده‌س بكا ك يه‌يش له‌ڕوێ مه‌بده‌ئيه‌و هويچ كيشه‌يگ نه‌يرێد، وه‌لێ بايه‌سه‌ ميكانيزميگ په‌يا بكريه‌ێد ئه‌را ته‌واوكردن 340 مليار دينار ك ئايا كى ئه‌و كاره‌ ئه‌كا؟
